Höövelspoon

Höövelspoon (inglise keeles "planed veneer") on ilusa tekstuuriga õhuke puidust leht, mis on saadud puidukiudude hööveldamisel spoonihöövelduspingil tavaliselt auruga pehmendatud vineeripakkude puutuja suunas. (1) Höövelspoon on mõeldud odava plaatmaterjali vääristamiseks ja dekoratiivseks katteks. Mida peenemad ja kõveramad on vineeripakud, millest spooni tehakse, seda väiksemad on saadavate spoonitükkide laiused. Näiteks karjala kase spooni laius on kõigest 30–50 mm. Höövelspooni toodetakse laiusega 60–120 millimeetrit ja paksusega 0,2–3,0 millimeetrit. Höövelspooni valmistatakse järgmistest puuliikidest: kask, pöök, pirn, vaher, mammutipuu, pärn, lepp, ameerika pähkel, haab, pappel, paju, künnapuu, tamm, jalakas, saar, lehis, mänd, kuusk. (1)
Ajalugu.
Spooni valmistamise tehnoloogia on vanem kui 4000 aastat. (1) Idee saagida puu õhukesteks lehtedeks tekkis muistses Egiptuses. Puit oli seal haruldane ning seda hinnati nii nagu vääriskive, mida mööbli kaunistamisel kasutati. Spooni lõigati puutüvest käsisaega pikikiudu – see oli pikk ja raske protsess. (1) Mehaaniliselt hakati spooni tootma alles 19. sajandil. 1806. aastal sai Mark Isambard Brunel patendi käsiajamiga töötavale höövelpingile. Inglane Henry Faverer leiutas spooni valmistamiseks 1818. aastal ringtreispoonpingi. (1) 1843. aastal avati Saksamaal esimene tehas, kus olid kasutusel veel tavalised saed. USA-s hakati höövelspooni tootma 19. sajandi alguses spoonihöövelpingil, mille laius oli 1,5 meetrit. 1870. aastal hakati höövelspooni tootma Prantsusmaal. 1901. aastal õppis Kremoonovite perekond ära höövelspooni valmistamise esimesel horisontaalsel höövelpingil. (1) Aastal 1885 valmistati Lutheri vabrikus esimesed kooritud spoonist toolipõhjad. Hetkel toodavad Eestis höövelspooni OÜ Balti Spoon ja OÜ Valmos. Ettevõtte Balti Spoon asutas Kuusalus Karl Heinz Möhring. (1) Balti spooni tehas alustas tööd 1998. aastal. OÜ Balti Spoon kuulub Möhring Grupi tehaste kontserni, millesse kuuluvad ka tehased USA-s, Saksamaal, Eestis ja Venemaal ning mis varustavad spooniga enam kui 50 riiki üle kogu maailma. OÜ Valmos on üks meie juhtivatest kodumaistest spoonitootjatest. Sellesse osaühingusse kuuluvad kaks ettevõtet, mis asuvad Pärnumaal. (1) Ettevõte valmistab kooritud ja höövelspooni, mille põhiline paksus on 0,6 millimeetrit. Tehas on ehitatud 2004. aastal. (1)
Spooni hööveldamine.
Spooni hööveldamiseks kasutatakse horisontaalse, vertikaalse, kaldu ja pöörleva supordiga spoonihöövelduspinke. Suport – lõikepingi osa, mille külge kinnitatakse lõikeriist või toorik ja mille vahendusel seda nihutatakse. (1) Spooni valmistamise ajal hööveldab lõiketera eelnevalt kinnitatud höövelpakku. Spoonilehed ladustatakse hööveldamise järjekorras. Kuiv spoon sorteeritakse automatiseeritud liinidel või käsitsi. Sellisel moel saadakse ettenähtud paksusega spoonilehed, mis peale kuivatamist asetatakse hööveldamise järjekorras sordi ja puuliigi järgi pakkidesse. (1) Spoonilehed ja pakid nummerdatakse, et saavutada spooni kuju ja värvuse ühtlust. Iga paki sees võib leiduda erineva pikkuse ja laiusega spoonilehti. Iga pakk tuleb siduda kahest kohast. Spoonilehtede pikkus ei tohiks olla väiksem kui 550 mm. Otstangentsiaalse spooni minimaalseks pikkuseks on kehtestatud 300 mm. Spoonilehtede minimaalne laius on 80 mm. (1)
Tehnilised nõuded höövelspoonile.
Kõik höövelspoonile esitatud tingimused on reguleeritud riigi või ettevõtte/tellija poolt kehtestatud tehniliste nõuete ja standarditega. Kuna Eesti ega ühtset Euroopa standardit ei ole siis näitena tuuakse GOST 7-82 standardi nõuded. Olenevalt puidu kvaliteedist ja tema pikkusest ning laiusest jagatakse spoon GOST 2977-82 järgi 1. ja 2. sordiks. (1)
Spooni vastuvõtt.
Höövelspoon on üsna kallis materjal, see käib nii spooni tootmise kui ka turustamise kohta. Spooni hind kujuneb puuliigi, paki suuruse ja defektide arvu järgi. Sõltuvalt kvaliteedist võib hind muutuda kaks või enam korda. (1) Et teha kindlaks spooni välimus ja mõõtmed, võetakse prooviks paki pealt, keskelt ja alt üks leht. Paki keskelt võetakse üks leht, et teha kindlaks spooni niiskus, karedus ja lainelisus. (1) Spooni paksust mõõdetakse kolmest punktist, mis paiknevad ühtlaselt spooni lehel. Punktide kaugus lehe servast peab olema vähemalt 25 mm. (1) Paksust mõõdetakse paksusmõõturiga või mikromeetriga. Spooni pikkust ja laiust mõõdetakse lehe keskelt metallist joonlauaga või teiste mõõtmisvahenditega (mõõtmisviga laiusele ei tohi olla üle 1,0 mm ja pikkusele mitte üle 10,0 mm). Spoonilehe täisnurksus määratakse nurgikuga. (1) Nurgik asetatakse külgservale ja suurim täisnurk spoonilehe ja nurgiku vahel mõõdetakse joonlauaga. Spoonilehe lainelisus mõõdetakse metalljoonlauaga horisontaalpinna ja spoonilehe maksimaalse laine kõrguse vahena täpsusega 1 mm. Spooni niiskus määratakse niiskusemõõdikuga. (1)
Pakkimine, transportimine ja hoidmine.
Kõikidest puitmaterjalidest on höövelspoon erinevatele mehaanilistele, bakteriaalsetele ja seenkahjustustele ning niiskuse kõikumisele kõige vastuvõtlikum ja nõuab seega väga ettevaatlikku kohtlemist. (1) Tavaliselt asetatakse spoonilehed pakkidesse sorteeritult liigi, spoonitüübi ja sordi järgi. Pakis on lehed sellises järjekorras, nagu nad on saadud ühe paku hööveldamisel. Lehtede arv pakis ei tohi olla väiksem kui 10. Spoonipakk peab olema seotud ühest kohast, kui spooni pikkus on kuni 1m. (1) Kui spooni pikkus on üle 1 m, seotakse pakk kahest kohast sidumisnööriga või mõne muu materjaliga, mis tagab paki terviklikkuse. Ülemisele spoonilehele kantakse markeering, kus on kirjas puuliigi nimetus, spooni liik ja sort, spoonilehtede arv ja ruutmeetrid. (1) Spoon valitakse pakkidesse puuliigi, sordi ja paksuse järgi. Iga paki ümber mässitakse kaks kihti polümeerkilet või tugevat kahekihilist paberit, mis kinnitatakse kleeplindiga. (1) Spoonipakid asetatakse ühekordsetesse või taaskasutatavatesse pakenditesse. Spooni veetakse kinnistes transpordivahendites või konteinerites. Spooni tuleb hoida kinnistes ruumides –40 °С kuni +50 °С juures. Õhuniiskus ei tohi olla üle 80%. Pikemaajalise säilitamise korral on soovitatav hoida spooni ka valguse eest. (1)
Höövelspooni kasutusvaldkonnad.
Höövelspoonil on väga palju kasutusvaldkondi, näiteks mööbli ja interjöörielementide dekoratiivne pealistamine, pannoode ja mosaiikpiltide valmistamine, muusikariistade kaunistamine. Mööbli dekoratiivsel pealistamisel kaetakse esemed kallihinnaliste puuliikide höövelspooniga. See spoon valitakse välja tekstuuri ja värvuse järgi. Muusikariistade, mööbli või interjöörielementide kaunistamisel kasutatakse höövelspooni ornamentide, mustrite või pealeliimitud lisade/tükkide kujul. (1)